[Clemens Episcopus servus servorum Dei dilecto filio Yvoni Abbati Monasterii Cluniacensis ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Religionis zelus, quem habes, tuaque sincera devotio nos hortantur ut libenter, cum expedit, de illo tibi remedio succurramus, per quod tuæ conscientiæ ac saluti consulatur, ac nihilominus claræ famæ tuæ illæsa integritas conservetur. Sanè sicut audivimus tu, qui de biennio in biennium Apostolicam Sedem visitare teneris ex juramento super hoc præstito, Sedem visitare prædictam ultra biennium distulisti. Nos igitur de nostra provisione in hac parte tibi volentes salubriter subvenire, ab hujusmodi transgressione juramenti te absolvimus, et omnem infamiæ maculam ac perjurii à te inde contractas de Apostolicæ sedis plenitudine auctoritate præsentium penitùs abolemus, eadem auctoritate tibi etiam concedentes quod occasione hujusmodi perjurium in judicio, vel extra tibi objici nequeat, vel opponi. Nulli ergo, etc. Datum Perusii, Idibus Septemris, Pontificatus nostri anno primo.]